Tilintarkastustuomioistuimen jäsenten ja entisten jäsenten toimintasäännöt

EUROOPAN TILINTARKASTUSTUOMIOISTUIN (’tilintarkastustuomioistuin’), joka

ottaa huomioon Euroopan unionin toiminnasta tehdyn sopimuksen (SEUT) ja erityisesti sen 285, 286 ja 339 artiklan,

ottaa huomioon tilintarkastustuomioistuimen työjärjestyksen ja erityisesti sen 3 artiklan ja 34 artiklan 1 kohdan sekä työjärjestyksen soveltamista koskevat yksityiskohtaiset säännöt ja erityisesti niiden 81 artiklan 4 kohdan,

ottaa huomioon, että tilintarkastustuomioistuimen jäsenten edellytetään hoitavan tehtäväänsä unionin yleisen edun mukaisesti täysin riippumattomina eivätkä he saa pyytää tai ottaa vastaan ohjeita hallituksilta tai miltään muultakaan elimeltä, ja heidän on pidättäydyttävä kaikesta toiminnasta, joka on ristiriidassa heidän tehtävänsä kanssa,

ottaa huomioon, että tilintarkastustuomioistuimen jäsenet antavat tehtäväänsä ryhtyessään juhlallisen vakuutuksen, jonka mukaan he toimikautensa aikana ja sen päätyttyä noudattavat tilintarkastustuomioistuimen jäsenyydestä johtuvia velvoitteitaan,

ottaa huomioon, että eettiset kysymykset ovat erityisesti jäsenten vastuulla, koska esimerkillään he voivat vaikuttaa merkittävästi organisaatiokulttuuriin ja edistää asianmukaista työympäristöä,

ottaa huomioon, että nämä toimintasäännöt kuvastavat eettisiä perusarvoja ja -periaatteita, jotka on esitetty muun muassa ylimpien tarkastuselinten kansainvälisen järjestön (International Organization of Supreme Audit Institutions) eettisissä säännöissä (ISSAI 130) ja joita ovat esimerkiksi kunniallisuus, riippumattomuus ja objektiivisuus, pätevyys, ammatillinen toimintatapa, luottamuksellisuus ja avoimuus,

ottaa huomioon, että sen jäseniin sovellettavia menettelysääntöjä, jotka annettiin 8 päivänä helmikuuta 2012, on tarkistettava, jotta voidaan hyödyntää menettelysääntöjen soveltamisesta saatua kokemusta, jotta tilintarkastustuomioistuin voi varmistaa jäseniltä odotettavien eettisten standardien korkean tason ja jotta huomioon voidaan ottaa johtopäätökset, jotka esitetään Kroatian ja Puolan ylimpien tarkastuselinten vuonna 2019 päätökseen saamassa vertaisarvioinnissa tilintarkastustuomioistuimen eettisestä kehyksestä,

ottaa huomioon, että avoimuuden ja johdonmukaisuuden lisäämiseksi kaikki jäsenten eettisiä velvoitteita koskevat relevantit määräykset olisi sisällytettävä näihin toimintasääntöihin, jotka ovat erottamaton osa tilintarkastustuomioistuimen työjärjestyksen soveltamista koskevia yksityiskohtaisia sääntöjä,

ottaa huomioon, että tilintarkastustuomioistuin on hyväksynyt asianmukaisen työympäristön ylläpitämistä sekä työpaikkakiusaamisen ja seksuaalisen häirinnän estämistä koskevat periaatteet,

ottaa huomioon, että tilintarkastustuomioistuimen jäseniä koskevia näistä toimintasäännöistä johtuvia tiettyjä velvoitteita olisi täysimääräistä vaikuttavuutta silmällä pitäen sovellettava myös tilintarkastustuomioistuimen entisiin jäseniin,

on päättänyt vahvistaa seuraavat tilintarkastustuomioistuimen jäsenten ja entisten jäsenten toimintasäännöt:

1 artikla Soveltamisala Näitä toimintasääntöjä sovelletaan tilintarkastustuomioistuimen jäseniin ja, jos näissä toimintasäännöissä niin nimenomaisesti määrätään, entisiin tilintarkastustuomioistuimen jäseniin.

I. ARVOT JA PERIAATTEET

2 artikla Yleiset määräykset 1. Jäsenet noudattavat korkeimpia eettisiä periaatteita ja toimivat ylimmässä johdossa suunnannäyttäjinä. 2. Jäsenet noudattavat seuraavia eettisiä arvoja ja periaatteita: kunniallisuus, riippumattomuus, objektiivisuus, pätevyys, ammatillinen toimintatapa, luottamuksellisuus ja avoimuus, arvokkuus, sitoutuminen ja lojaalisuus sekä pidättyvyys ja kollegiaalisuus.

3 artikla Kunniallisuus 1. Jäsenet toimivat rehellisesti, luotettavasti, vilpittömästi ja yksinomaan yleisen edun hyväksi. 2. Jäsenet pidättäytyvät ottamasta vastaan lahjoja tai vastaavia etuja, joiden arvo on suurempi kuin 150 euroa. Jäsenet pidättäytyvät lisäksi hyväksymästä, että kolmannet osapuolet maksaisivat heidän osaltaan selvästi suhteettoman suuria oleskelu- tai matkakuluja. 3. Jäsenet eivät saa toimikautensa aikana vastaanottaa maksua minkään tyyppisestä viranhoitoon kuulumattomasta toiminnasta tai julkaisusta. 4. Jäsenet noudattavat saatavilleen asetettujen infrastruktuurien ja resurssien käytössä kaikkia siitä annettuja yleisiä ja erityisiä sääntöjä ja erityisesti voimassa olevia tilintarkastustuomioistuimen päätöksiä, jotka koskevat tilintarkastustuomioistuimen jäsenten kabineteissa työskentelevän henkilöstön palvelukseenottomenettelyä, edustus- ja vastaanottokuluja sekä tilintarkastustuomioistuimen virka-autojen käyttöä. 5. Tilintarkastustuomioistuimen jäsenet valitsevat kabinettiensa henkilöstön ottaen huomioon tehtävien vaativan luonteen, tarvittavat ammattiprofiilit sekä jäsenten tarpeen luoda molemminpuoliseen luottamukseen perustuva suhde kabinettiensa henkilöstön kanssa. Puolisot, kumppanit ja lähimmät perheenjäsenet eivät voi työskennellä tilintarkastustuomioistuimen jäsenen kabinetissa.

4 artikla Riippumattomuus 1. Jäsenet välttävät tilanteita tai vaikutteita, jotka asettavat kyseenalaiseksi tai joiden voidaan ajatella asettavan kyseenalaiseksi heidän ammatillisen harkintansa. 2. Jäsenet eivät saa pyytää eivätkä ottaa ohjeita miltään unionin toimielimeltä, elimeltä tai laitokselta eivätkä miltään hallitukselta tai muulta julkiselta tai yksityiseltä taholta. 3. Jäsenet pysyttäytyvät riippumattomina poliittisista vaikutuksista. He eivät etenkään voi hoitaa minkäänlaisia poliittisia tehtäviä. 4. Jäsenet säilyttävät toiminnassaan riippumattomuuden suhteissaan eri eturyhmiin.

5 artikla Objektiivisuus 1. Jäsenet toimivat puolueettomasti ja tasapuolisesti. 2. Jäsenet välttävät tilanteita, jotka saattavat johtaa eturistiriitaan tai olla objektiivisesti tulkittavissa eturistiriitatilanteiksi. Eturistiriita ilmenee, jos henkilökohtainen etu voi vaikuttaa jäsenen tehtävien riippumattomaan hoitamiseen. Henkilökohtaisiin etuihin kuuluvat muun muassa mahdolliset edut ja hyödyt jäsenelle itselleen taikka hänen puolisolleen tai kumppanilleen tai lähimmille perheenjäsenilleen.

6 artikla Pätevyys Jäsenet kehittävät ja ylläpitävät tehtävissään tarvittavaa osaamista ja taitoja ja noudattavat toiminnassaan standardeja ja asiaankuuluvaa huolellisuutta.

7 artikla Ammatillinen toimintatapa 1. Jäsenet noudattavat perussopimuksissa ja johdetussa oikeudessa annettuja sääntöjä sekä tilintarkastustuomioistuimen sääntöjä. He välttävät toimimasta tavalla, joka heikentäisi tilintarkastustuomioistuimen uskottavuutta. 2. Tilintarkastustuomioistuimen jäsenet tiedostavat tehtäviensä ja vastuunsa merkityksen, ottavat esimerkkiä näyttäen huomioon tehtäviensä julkisen luonteen ja käyttäytyvät siten, että kansalaisten luottamus tilintarkastustuomioistuimeen säilyy ja vahvistuu.

8 artikla Luottamuksellisuus ja avoimuus 1. Jäsenet pitävät tilintarkastustuomioistuimen työskentelyyn liittyvät tiedot luottamuksellisina. He eivät paljasta luottamuksellisia tietoja, jollaiset kuuluvat ammatillisen salassapitovelvollisuuden piiriin SEUT:n 339 artiklassa täsmennetyn mukaisesti. 2. Jäsenet ovat vastuussa siitä, että he ja heidän kabinettinsa käsittelevät asianmukaisesti kaikkia salassapidettäviä, luottamuksellisia tai arkaluontoisia asiakirjoja ja tietoja, joiden kanssa he tulevat kosketuksiin tehtäviään hoitaessaan. 3. Jäsenet eivät saa käyttää henkilökohtaisiin tarkoituksiinsa itsensä tai kenenkään muun hyväksi tietoja, joihin heillä on pääsy virallisen asemansa vuoksi ja joita ei ole annettu suuren yleisön saataville. 4. Jäsenet pitävät mielessä, että heidän tehtävänsä on julkinen ja edellyttää siten erityistä avoimuutta ja tilivelvollisuutta suhteessa suureen yleisöön. He pyrkivät avoimuuden ja luottamuksellisuuden tasapainoon.

9 artikla Arvokkuus 1. Jäsenet pitävät mielessään tehtäväänsä liittyvän arvokkuuden eivätkä esitä minkään välineen kautta lausumia tavalla, joka vahingoittaa yleistä käsitystä heidän tehtävästään. 2. Jäsenet käyttäytyvät kohteliaasti ja kunnioittavasti. He luovat ja pitävät yllä työilmapiiriä, jonka avulla ehkäistään ihmisarvoa mahdollisesti loukkaavaa käytöstä.

10 artikla Sitoutuminen ja lojaalisuus 1. Tilintarkastustuomioistuimen jäsenet sitoutuvat toimikautenaan tehtäviensä hoitamiseen. He asuvat tilintarkastustuomioistuimen kotipaikkakunnalla. 2. He osallistuvat tilintarkastustuomioistuimen työjärjestyksen soveltamista koskevien yksityiskohtaisten sääntöjen 6 artiklan mukaisesti tilintarkastustuomioistuimen kokouksiin sekä niiden jaostojen ja komiteoiden kokouksiin, joihin he kuuluvat. 3. Jäsenet tukevat keskinäisen yhteisvastuullisuuden hengessä jatkuvasti tilintarkastustuomioistuimen toimivaltuuksien toteuttamista.

11 artikla Pidättyvyys ja kollegiaalisuus 1. Jäsenet noudattavat niin toimielimessä kuin sen ulkopuolellakin toiminnassaan ja esiintymisessään tehtävänsä edellyttämää maltillisuutta. 2. Jäsenet noudattavat kaikissa olosuhteissa tilintarkastustuomioistuimen kollegiaalista toimintatapaa ja soveltavat tilintarkastustuomioistuimen hyväksymiä päätöksiä ja kantavat niistä vastuun yhdessä. Jäsenillä on kuitenkin käytettävissään Euroopan unionin lainsäädännössä säädetyt muutoksenhakukeinot, jos he katsovat kyseisistä päätöksistä aiheutuvan heille henkilökohtaista vahinkoa. 3. Jäsenillä on valtuudet antaa jäljempänä olevan 4 kohdan määräysten rajoissa tilintarkastustuomioistuimen ulkopuolelle tiedoksi kaikki kertomukset, lausunnot tai tiedot, jotka tilintarkastustuomioistuin on päättänyt julkistaa, tämän kuitenkaan rajoittamatta tilintarkastustuomioistuimen presidentin toimivaltuuksia ulkosuhteiden alalla, ja jäsenillä on myös valtuudet kommentoida kyseisiä asiakirjoja ja tietoja. 4. Jäsenet pidättäytyvät tilintarkastustuomioistuimen ulkopuolelle annettavista kommenteista, a) jotka voisivat asettaa kyseenalaiseksi tilintarkastustuomioistuimen tekemän päätöksen b) jotka voisivat vahingoittaa tilintarkastustuomioistuimen mainetta c) jotka voitaisiin tulkita tilintarkastustuomioistuimen kantaa koskeviksi lausunnoiksi aiheesta, joka ei liity tilintarkastustuomioistuimen tehtäviin toimielimenä tai johon se ei ole ottanut kantaa d) joiden johdosta tilintarkastustuomioistuin voisi joutua osalliseksi riita-asiaan; jäsenet noudattavat tätä sääntöä myös toimikautensa päätyttyä.

12 artikla Viranhoitoon kuulumaton toiminta 1. Jäsenet eivät harjoita tilintarkastustuomioistuimen ulkopuolista ammatillista toimintaa tai muuta viranhoitoon kuulumatonta palkallista tai palkatonta toimintaa, joka olisi ristiriidassa heidän tehtäviensä kanssa, kuten SEUT-sopimuksen 286 artiklan 3 ja 4 kohdassa täsmennetään. 2. Tämän artiklan määräysten mukaisesti jäsenet voivat saada luvan hoitaa palkkiotta tehtäviä säätiöissä tai vastaavissa elimissä oikeuden, tieteen, kulttuurin, taiteen, sosiaalisen toiminnan, urheilun tai hyväntekeväisyyden alalla taikka koulutuslaitoksissa. Näihin tehtäviin ei voi sisältyä johtamisvastuuta eikä päätösvaltaa eikä vastuuta tai valvontavaltaa asianomaisen elimen toiminnan osalta vaan kyse on ainoastaan edustus- tai neuvontaroolista. ’Säätiöllä tai vastaavalla elimellä’ tarkoitetaan voittoa tavoittelemattomia organisaatioita tai yhdistyksiä, jotka harjoittavat yleishyödyllistä toimintaa edellä mainituilla aloilla. Jäsenet välttävät tällaisissa tehtävissään kaikkia eturistiriitoja, joita voisi aiheutua tai joiden voisi objektiivisesti tulkita aiheutuvan, erityisesti, jos asianomainen elin saa mitä tahansa rahoitusta EU:n talousarviosta. 3. Jäsenet saavat 2 ja 10 artiklaa noudattaen harjoittaa myös seuraavanlaista viranhoitoon kuulumatonta toimintaa: a) pitää luentoja Euroopan yhdentymisen, oikeusvaltion tai etiikan edistämiseksi, pitää puheita tai osallistua konferensseihin edellyttäen, että heille ei makseta korvausta tai, jos korvaus maksetaan, järjestäjä maksaa sen suoraan jäsenen valitsemalle hyväntekeväisyysjärjestölle b) julkaista kirjan tai kirjoittaa artikkelin edellyttäen, että julkaisija maksaa mahdolliset tekijänoikeuspalkkiot sellaisista julkaistuista töistä, jotka liittyvät jäsenen tehtäviin, suoraan jäsenen valitsemalle hyväntekeväisyysjärjestölle. 4. Viranhoitoon kuulumaton toiminta ei saa a) vaarantaa tilintarkastustuomioistuimen puolueettomuutta b) aiheuttaa eturistiriitaa tai tilannetta, joka olisi objektiivisesti tulkittavissa eturistiriitatilanteeksi c) viedä liikaa aikaa, kun otetaan huomioon jäsenen kaiken viranhoitoon kuulumattoman toiminnan yhteisvaikutus d) tuottaa jäsenelle rahallista etua.

13 artikla Jäsenten velvoitteet toimikauden päätyttyä 1. Toimikautensa päätyttyä entiset jäsenet noudattavat SEUT:n 286 artiklan 4 kohdan mukaisesti tehtävistään johtuvia velvoitteita, jotka vaikuttavat heihin vielä toimikauden jälkeen, ja etenkin velvollisuutta osoittaa kunniallisuutta ja pidättyvyyttä vastaanottaessaan tiettyjä tehtäviä tai etuja, sekä näissä toimintasäännöissä täsmennettyjä velvoitteita. 2. Entisiä jäseniä sitoo edelleen 11 artiklan mukainen pidättyvyyttä ja kollegiaalisuutta koskeva velvollisuus, jota sovelletaan heidän toimikautensa aikana hoitamiensa tehtävien osalta. Ammatillista salassapitovelvoitetta sovelletaan jäseniin SEUT:n 339 artiklan mukaisesti myös heidän toimikautensa päätyttyä.

II. MENETTELYSÄÄNNÖT

14 artikla Ilmoitus sidonnaisuuksista 1. Jäsenet antavat ilmoituksen sidonnaisuuksista a) viimeistään kuukauden sisällä virkaan astumisesta b) vuosittain 31. tammikuuta c) aina kun ilmoitettavissa tiedoissa ilmenee merkittäviä muutoksia (myös 10 kohdassa tarkoitetun uuden viranhoitoon kuulumattoman toiminnan osalta) d) toimikauden päättyessä. 2. Ilmoitukset sidonnaisuuksista toimitetaan tilintarkastustuomioistuimen presidentille käyttäen näiden toimintasääntöjen ohessa olevaa lomaketta (liite I). 3. Ilmoitus sidonnaisuuksista sisältää tämän artiklan 4–11 kohdassa luetellut seikat. 4. Jäsenet antavat ilmoituksen taloudellisista sitoumuksistaan, varallisuudestaan ja vastuistaan, jotka saattaisivat johtaa tehtävien suorittamiseen vaikuttaviin eturistiriitoihin tai tilanteeseen, joka voi objektiivisesti olla tulkittavissa eturistiriitatilanteeksi. 5. Kyse voi olla yksityisistä pääomaosakkuuksista yrityksissä, etenkin osakkeista, tai muuntyyppisistä osakkuuksista, kuten vaihtovelkakirjalainoista tai sijoitustodistuksista. Sijoitusrahasto-osuuksista, jotka eivät muodosta suoraa pääomaosakkuutta yrityksessä, ei tarvitse antaa selvitystä. 6. Ilmoituksessa on mainittava jäsenen suoraan tai kiinteistöyhtiön kautta omistamat kiinteistöt sekä niiden likimääräinen sijainti ja luonne; poikkeuksen muodostavat kiinteistöt, jotka on tarkoitettu omistajan ja hänen perheensä yksinomaiseen asumiskäyttöön. Irtainta omaisuutta ei tarvitse ilmoittaa. 7. Nämä velvoitteet koskevat sellaisia puolison, kumppanin (1) tai alaikäisten lasten taloudellisia sidonnaisuuksia, joista voitaisiin objektiivisesti katsoa, että ne saattavat aiheuttaa eturistiriidan. 8. Kun jäsenet ensimmäisen kerran astuvat virkaansa, he ilmoittavat kaikki ammatilliset ja kunniatehtävänsä kolmen edeltävän vuoden ajalta. 9. Jäsenet ilmoittavat mahdollisen eturistiriitojen riskin välttämistä silmällä pitäen puolisonsa tai kumppaninsa ammatillisen toiminnan (2). 10. Jäsenet ilmoittavat kaiken käynnissä olevan viranhoitoon kuulumattoman toiminnan sen lisäksi, että he ilmoittavat ne 16 artiklan 1 kohdassa määrätyn erityisen menettelyn mukaisesti. Tämä ei koske 12 artiklan 3 kohdan mukaista viranhoitoon kuulumatonta toimintaa. 11. Jäsenet ilmoittavat saamansa kunniamerkit, palkinnot ja kunnianosoitukset. 12. Jäsenet ovat vastuussa antamistaan ilmoituksista. 13. Tilintarkastustuomioistuimen presidentti tutkii oikeudellisen palvelun avustuksella, ovatko ilmoitukset muodollisesti virheettömiä. Presidenttiä arvojärjestyksessä työjärjestyksen 5 artiklan mukaisesti seuraava jäsen tutkii presidentin laatiman sidonnaisuuksia koskevan ilmoituksen. 14. Kun ilmoitukset sidonnaisuuksista on tutkittu, ne julkaistaan henkilötietojen suojaamisen periaatetta asianmukaisesti noudattaen tilintarkastustuomioistuimen internet-sivustolla. 15. Presidentti ottaa ilmoitukset huomioon esittäessään jäsenen nimittämistä tiettyyn tilintarkastustuomioistuimen jaostoon tai komiteaan, jotta mahdolliset eturistiriidat kyetään välttämään. 16. Jos jäsenet joutuvat tilanteeseen, jota heidän sidonnaisuuksista antamansa ilmoitukset eivät kata ja johon saattaa liittyä eturistiriita, he ilmoittavat siitä tilintarkastustuomioistuimen presidentille. Kun eettinen komitea on tutkinut asian, se annetaan käsiteltäväksi tilintarkastustuomioistuimelle, joka ryhtyy aiheellisiksi katsomiinsa toimenpiteisiin.

14 a artikla Jäsenten velvoitteet tiettyjen sopimussuhteiden yhteydessä 1. Kaikki jäsenten ja tilintarkastustuomioistuimen henkilöstön väliset vastikkeelliset ja vastikkeettomat pitkäaikaiset sopimussuhteet ilmoitetaan eettiselle komitealle, joka vastaa niiden tutkimisesta. 2. Jäsenet eivät tee pitkäaikaisia vuokra-, alivuokra- tai lainasopimuksia tilintarkastustuomioistuimen henkilöstön kanssa.

15 artikla Lahjojen ja vastaavien etujen vastaanottaminen 1. Jos jäsenet saavat diplomaattikäytäntöjen ja kohteliaisuussyiden sallimissa rajoissa lahjoja tai vastaavia etuja, joiden arvo ylittää 150 euroa, he luovuttavat ne pääsihteerille. Jos heidän tehtäviensä hoidon yhteydessä saamiensa lahjojen arvosta ei ole varmuutta, he ilmoittavat lahjoista pääsihteerille ja pyytävät, että niiden arvo arvioidaan. 2. Tilintarkastustuomioistuimen pääsihteeristö pitää rekisteriä lahjoista ja vastaavista eduista, joiden arvo on yli 150 euroa, ja kirjaa niiden antajan rekisteriin, joka julkaistaan tilintarkastustuomioistuimen verkkosivustolla. 3. Tätä artiklaa ei sovelleta hyväksyttyihin virallisiin virkamatkoihin, joiden yhteydessä jäsen osallistuu tapahtumaan, jossa järjestäjä kattaa tietyt kulut (esimerkiksi matka- tai hotellikulut).

16 artikla Viranhoitoon kuulumatonta toimintaa koskevat jäsenten velvoitteet 1. Jäsenet ilmoittavat viipymättä tilintarkastustuomioistuimen presidentille kaiken viranhoitoon kuulumattoman toimintansa ja muutokset aiemmin ilmoitettuun toimintaan käyttäen liitteessä II olevaa lomaketta. Jäsenet kuvailevat viranhoitoon kuulumattoman toimintansa mahdollisimman tarkasti suhteessa kuhunkin 3 kohdassa lueteltuun arviointiperusteeseen. 2. Presidentti toimittaa tällaiset viranhoitoon kuulumatonta toimintaa koskevat ilmoitukset eettiselle komitealle, joka vastaa niiden tutkimisesta. 3. Eettinen komitea hoitaa tehtävänsä tutkimalla kaiken jo olemassa olevan tai pyynnön kohteena olevan viranhoitoon kuulumattoman toiminnan 12 artiklan 4 kohdassa määrättyjen yleisten arviointiperusteiden avulla. 4. Tästä poikkeuksen muodostaa 12 artiklan 3 kohdan a ja b alakohdassa tarkoitettu viranhoitoon kuulumaton toiminta, joka ilmoitetaan presidentille käyttäen liitteessä II olevaa lomaketta ja annetaan tiedoksi eettiselle komitealle, joka antaa lausunnon ainoastaan pitäessään sitä tarpeellisena. 5. Toiminta, joka kuuluu jäsenten virkamatkakuluista annetun tilintarkastustuomioistuimen päätöksen soveltamisalaan, ei voi muodostaa ’viranhoitoon kuulumatonta toimintaa’ näiden toimintasääntöjen 12 ja 16 artiklassa tarkoitetussa mielessä. Jäsenet voivat halutessaan antaa asian eettiselle komitealle tiedoksi. Vastaavasti viranhoitoon kuulumattomasta toiminnasta, josta on ilmoitettu näiden toimintasääntöjen mukaisesti, ei voida maksaa jäsenten virkamatkakuluista annetussa tilintarkastustuomioistuimen päätöksessä tarkoitettuja korvauksia.

17 artikla Jäsenten ammattitehtävät toimikauden päätyttyä 1. Jos tilintarkastustuomioistuimen jäsenet tai entiset jäsenet päättävät aloittaa uusissa ammattitehtävissä ennen kuin kaksi vuotta on kulunut siitä, kun heidän tehtävänsä tilintarkastustuomioistuimessa päättyivät, he ilmoittavat ammattitehtävästä liitteessä III olevaa lomaketta käyttäen tilintarkastustuomioistuimen presidentille heti tehtävästä tiedon saatuaan ja mahdollisuuksien mukaan vähintään kaksi kuukautta ennen uuden tehtävän aloittamista. 2. Näissä toimintasäännöissä ’ammattitehtävillä’ tarkoitetaan palkallista tai palkatonta ammatillista toimintaa. Siihen eivät kuulu seuraavat: a) Euroopan unionin toimintaan liittymättömät palkkiottomat kunniatehtävät politiikan, oikeuden, tieteen, kulttuurin, taiteen, sosiaalisen toiminnan tai urheilun alan säätiöissä tai hyväntekeväisyyssäätiöissä taikka vastaavissa organisaatioissa tai koulutuslaitoksissa b) pelkkä omaisuuden tai omistusosuuksien taikka henkilökohtaisen tai suvun omaisuuden hallinta yksityishenkilönä ja c) vastaava toiminta. 3. Presidentti toimittaa tällaiset ilmoitukset eettisen komitean tutkittaviksi. Eettinen komitea tutkii, onko suunniteltu ammatillinen toiminta luonteeltaan SEUT:n 286 artiklan 4 kohdan ja näiden toimintasääntöjen mukaista, asettaako toiminta tilintarkastustuomioistuimen puolueettomuuden kyseenalaiseksi ja aiheutuuko siitä eturistiriita. 4. Tarvittaessa eettinen komitea yksilöi ja arvioi tutkiessaan toimintaa 3 kohdan mukaisesti, aiheutuuko siitä 3 kohdassa tarkoitettuihin arviointiperusteisiin nähden erityisiä todennettuja riskejä, jotka liittyvät kertomuksiin, joissa kyseinen jäsen toimi raportoivana jäsenenä toimikautensa kahden viimeisen vuoden aikana. Komitea ottaa huomioon myös Euroopan unionin perusoikeuskirjan 15 artiklan ammatillisesta vapaudesta ja oikeudesta tehdä työtä. 5. Jos eettinen komitea katsoo, että ammattitehtävä olisi ristiriidassa SEUT:n 286 artiklan 4 kohdan tai näiden toimintasääntöjen kanssa, presidentti tiedottaa asiasta entiselle jäsenelle, joka pidättäytyy harjoittamasta kyseistä toimintaa. 6. Tästä poikkeuksen muodostaa tilanne, jossa entinen jäsen aikoo ottaa vastaan julkisen viran, jolloin asiaan ei periaatteessa liity eturistiriitaa.

III. ORGANISAATIOKEHYS

18 artikla Eettinen komitea 1. Tilintarkastustuomioistuin perustaa eettisen komitean, joka tutkii kaikki näissä toimintasäännöissä määrättyjen standardien ja tilintarkastustuomioistuimen maineen kannalta tarpeellisiksi katsomansa eettiset kysymykset, myös standardien ja sääntöjen lisäparannusten näkökulmasta. 2. Komitean kokoonpanosta määrätään tilintarkastustuomioistuimen työjärjestyksen soveltamista koskevien yksityiskohtaisten sääntöjen 33 artiklassa. 3. Komitea valitsee puheenjohtajan keskuudestaan. 4. Komitea kokoontuu puheenjohtajansa kutsusta taikka tilintarkastustuomioistuimen presidentin tai jäsenen esitettyä sille lausuntopyynnön. Komitean neuvottelut ovat luottamuksellisia. 5. Komitea antaa lausuntonsa 30 päivän kuluessa lausuntopyynnön saamisesta. Puheenjohtajansa ehdotuksesta komitea voi antaa lausuntonsa kirjallista menettelyä käyttäen. Tästä poikkeuksen muodostaa tilanne, jossa komitealta pyydetään lausuntoa 17 artiklan nojalla, jolloin se antaa lausunnon mahdollisimman nopeasti. 6. Komitea hyväksyy lausunnot ääntenenemmistöllä. Sen lausunnot perustellaan, ja eriävät näkemykset tuodaan esiin. Lausunnot annetaan välittömästi tiedoksi jäsenelle tai entiselle jäsenelle, jota komitean lausunto mahdollisesti koskee, ja niistä tiedotetaan presidentille ja tilintarkastustuomioistuimelle. 7. Jos komitean on tutkittava komitean jäsenen antamaa ilmoitusta sidonnaisuuksista tai ilmoitusta viranhoitoon kuulumattomasta toiminnasta, kyseinen jäsen ei osallistu ilmoituksen käsittelyyn komiteassa vaan hänet korvaa komitean varajäsen. 8. Eettinen komitea hoitaa tehtävän, joka sille on osoitettu asianmukaisen työympäristön ylläpitämisestä sekä työpaikkakiusaamisen ja sukupuolisen häirinnän estämisestä annetussa tilintarkastustuomioistuimen päätöksessä. 9. Oikeudellinen palvelu avustaa eettistä komiteaa tämän tehtävissä ja tarjoaa sille sihteeristöpalveluja. 10. Tilintarkastustuomioistuin ja komiteaan kuuluva ulkopuolinen jäsen tekevät sopimuksen kummankin oikeuksista ja velvollisuuksista toimeksiannon ja palkkioiden osalta.

19 artikla Jäsenten, eettisen komitean ja tilintarkastustuomioistuimen välinen vuorovaikutus 1. Tilintarkastustuomioistuimen presidentti ja jäsenet ja entiset jäsenet voivat pyytää komitealta neuvoja eettisissä kysymyksissä etenkin näiden toimintasääntöjen tulkinnasta. 2. Jäsen raportoi viipymättä kirjallisesti presidentille ja asianomaiselle jaoston puheenjohtajalle, jos jokin tilintarkastustuomioistuimen ulkopuolinen taho pyrkii vaikuttamaan jäseneen sopimattomasti tai vaarantamaan hänen puolueettomuutensa. 3. Jäsenet ja entiset jäsenet tekevät täysimääräisesti yhteistyötä komitean kanssa ja etenkin toimittavat komitealle kaikki sen pyytämät tiedot ja todentavat asiakirjat. Heillä on oikeus tulla kuulluiksi. 4. Jäsen tai entinen jäsen, joka ei hyväksy eettisen komitean antamaa hänen kannaltaan kielteistä lausuntoa, on perusteltava eriävä kantansa kirjallisesti viiden työpäivän kuluessa lausunnon vastaanottamisesta presidentille, joka viipymättä osoittaa asian tilintarkastustuomioistuimen harkittavaksi lopullista päätöstä varten. Jos suunniteltuun ammattitehtävään sovelletaan 17 artiklaa, tilintarkastustuomioistuin käsittelee asian välittömästi. 5. Jos komitean lausunto on siirretty tilintarkastustuomioistuimen käsiteltäväksi, lausunnon soveltaminen keskeytetään. Tilintarkastustuomioistuin antaa asiasta tarpeellisina pitämänsä tilapäiset ohjeet, kunnes se tekee lopullisen päätöksen. Jäsen tai entinen jäsen soveltaa viipymättä näitä tilintarkastustuomioistuimen ohjeita ja lopullista päätöstä. 6. Tilintarkastustuomioistuimen presidentti varmistaa, että komitean lausuntoja ja niitä mahdollisesti seuraavia tilintarkastustuomioistuimen ohjeita ja päätöksiä noudatetaan. 7. Tilintarkastustuomioistuin hyväksyy vuosittain näiden toimintasääntöjen soveltamista koskevan kertomuksen, jossa käsitellään myös eettisen komitean työtä. Kertomus julkaistaan tilintarkastustuomioistuimen verkkosivustolla.

20 artikla Yhteistyö EPPOn ja OLAFin kanssa Tilintarkastustuomioistuimen jäsenet toimivat täysimääräisesti yhteistyössä Euroopan syyttäjänviraston (EPPO) ja Euroopan petostentorjuntaviraston (OLAF) kanssa niiden suorittamien tiedustelujen ja tutkimusten yhteydessä, tämän kuitenkaan rajoittamatta Euroopan unionin toiminnasta tehdyn sopimuksen, erityisesti erioikeuksista ja vapauksista tehdyn pöytäkirjan, ja niiden soveltamisesta annettujen tekstien säännösten, etenkin neuvoston asetuksessa (EU) 2017/1939 (3) ja Euroopan parlamentin ja neuvoston asetuksessa (EU, Euratom) N:o 883/2013 (4) säädettyjen menettelyllisten takeiden, soveltamista.

IV. YLEISET MÄÄRÄYKSET JA LOPPUMÄÄRÄYKSET

21 artikla Toimintasääntöjen soveltaminen 1. Tilintarkastustuomioistuimen presidentti ja jäsenet valvovat, että näitä toimintasääntöjä noudatetaan ja että niitä sovelletaan vilpittömässä mielessä ja ottaen suhteellisuusperiaate asianmukaisesti huomioon. Tilintarkastustuomioistuimen sisäisiä ja ulkoisia kontrolleja sovelletaan näissä toimintasäännöissä tarkoitettuun toimintaan. 2. Näiden toimintasääntöjen tulkinnassa olisi otettava huomioon kaikki asiaa koskevat EU:n ja kansainväliset käytännöt ja standardit tämän kuitenkaan rajoittamatta näihin toimintasääntöihin kuuluvien, kattavan joukon oikeuksia ja velvollisuuksia sisältävien määräysten soveltamista.

22 artikla Loppumääräykset 1. Nämä toimintasäännöt liitetään tilintarkastustuomioistuimen työjärjestyksen soveltamista koskeviin yksityiskohtaisiin sääntöihin, joiden osa ne ovat. 2. Ne kumoavat ja korvaavat 10. helmikuuta 2022 hyväksytyt tilintarkastustuomioistuimen jäseniin sovellettavat toimintasäännöt. 3. Nämä toimintasäännöt tulevat voimaan välittömästi. 4. Tarkistettujen toimintasääntöjen 14 artiklan 8 kohtaa ei sovelleta jäseniin, joiden toimikausi on meneillään näiden toimintasääntöjen hyväksymisen ajankohtana. 5. Nämä toimintasäännöt ilmoitetaan entisille jäsenille, lähetetään tiedoksi Euroopan parlamentille ja neuvostolle ja julkaistaan Euroopan unionin virallisessa lehdessä.

Tehty Luxemburgissa 7. huhtikuuta 2022. Tilintarkastustuomioistuimen puolesta Klaus-Heiner LEHNE Presidentti

(1) Muun vakiintuneen parisuhteen kuin avioliiton osapuoli, ks. määritelmä henkilöstösääntöjen liitteessä VII olevassa 1 artiklan 2 kohdan c alakohdassa.

(2) Ks. edellinen alaviite.

(3) Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).

(4) Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).